Veldtog teen belasting om entstof te bekostig(Foto: Joel Saget/AFP) Die regering kry die wind van voor oor bewerings dat hy oorweeg om belasting te verhoog ten einde vir entstof teen Covid-19 te kan betaal. Die politieke party Action SA het nou ŉ veldtog geloods teen die heffing van bykomende belasting om vir die regering se entstof-program te betaal. Dié optrede kom terwyl lande wêreldwyd belasting verlaag in reaksie op die ekonomiese resessie wat ŉ direkte gevolg van die pandemie is. Action SA wil met die #CutTheFat-veldtog druk op die regering plaas om sy eie uitgawes eers te probeer besnoei voordat hy belasting hef en verdere finansiële druk op Suid-Afrikaners plaas. Die party beoog om met die veldtog in die volgende paar weke die regering se “geldvermorsing” aan die lig te bring. “Suid-Afrikaners word reeds oorbelas. En dit is nie net die mense wat werk of ondernemings besit nie, maar ook die 11,2 miljoen werkloses wat vir vervoer of basiese huishoudelike voorrade moet betaal,” sê Herman Mashaba, president van Action SA. “Met die instel van die algehele afsonderingstydperk verlede jaar is daar ekstra finansiële druk op huishoudings geplaas. Weens salarisse wat gesny moes word, beskik huishoudings oor minder geld om te bestee. Byna die helfte van klein ondernemings moes hul deure sluit, wat meer as 2,8 miljoen werkverliese tot gevolg gehad het.” Action SA doen nou ’n beroep op alle Suid-Afrikaners om ŉ streep in die sand te trek en te sê “tot hiertoe en nie verder nie”. “Ons kan nie langer toekyk hoe ŉ regering geld onoordeelkundig gebruik terwyl die res van die land se burgers swaarkry nie.” Intussen het die organisasie Corruption Watch ŉ brief aan die nasionale tesourie gerig om sy kommer oor die moontlike korrupsie rondom die verkryging en verspreiding van die Covid-19-entstowwe uit te spreek. Die organisasie het in die brief ŉ aantal vrae aan die tesourie gerig oor belangrike aspekte van die verkryging en aankope van entstowwe, die toediening daarvan en aspekte wat deursigtigheid en openbaarmaking waarborg. Die vrae wat gestel is het betrekking gehad op deursigtigheid met betrekking tot die verkryging van die entstowwe, asook kwessies rakende die toesig, vervoer, berging en verspreiding daarvan. Die tesourie het in sy antwoord op die organisasie se brief die departement se entstofplan volledig uiteengesit, insluitend besonderhede oor maatreëls wat getref is om die risiko vir korrupsie hok te slaan. Corruption Watch is egter nie oortuig dat die tesourie aan al sy bekommernisse aandag gegee het nie. Volgens Karam Singh, die organisasie se hoof van regte en beleggings, sal die ontvouing van die entstofprogram fyn dopgehou moet word om te verseker dat daar nie ŉ herhaling van die PPE-debakel is nie. Die organisasie is egter tevrede daarmee dat die ouditeur-generaal die aankoop van entstowwe sal help kontroleer. “Ons boodskap aan die regering is eenvoudig dat maksimum deursigtigheid en streng toesig ŉ rampspoedige, korrupte verkrygingsproses sal voorkom.” Vir meer inligting oor Action SA se veldtog besoek www.actionsa.org.za/CutTheFat